R5dwMg/zh-wiki-yue-long huggingface dataset:
桃園機場捷運，通稱機場捷運、機捷，係一條橫跨臺灣臺北市、新北市、桃園市嘅捷運線，始於臺北車站，終於中壢。佢係臺灣嘅第一條主要提供機場聯外交通嘅捷運線，亦係第一條有跳站停靠運作模式嘅捷運線。除咗提供桃園國際機場嘅聯外交通，仲有區域鐵路嘅運輸功能。
凌永豪係澳門男藝人，2008年嗰陣同梁子龍、裴先達、何永健組成咗「花漾壯男」組合，喺唔同場合度搞即興劇比賽、清談節目、綜藝節目、舞台劇，後嚟喺2016年創立咗澳門第二大娛樂品牌《歡樂馬介休》，同時亦都係創作總監同埋玩員。
急救係有意外或急病時，緊急救助傷病者，尤其救援人員到達之前，施行個人急救或家庭急救。急救知識唔單止拯救性命，亦能協助有關人士，危境下決定救助傷者嘅先後次序，盡量減輕傷亡，保障最多人安全。急救知識同埋技巧，可提高家居、工作環境、街道上埋去玩嘅時候嘅安全意識。
觀察同評估現場環境會唔會對施救者或者傷病者構成危險或者潛在嘅危險。如果有危險嘅話要先移除所有危險因素先至開始施救。如果危險因素唔可能喺短時間內移除，有可能需要將傷者移離現場，不過除非唔移開傷者會造成更大危險，否則應該儘量避免移動傷者。
如果急救員嚟到火災現場，見到有傷者喺火場入面，急救員係唔應該自行進入火場救人，因為有好大嘅可能自己都身陷火場，加重其他救援人員嘅負擔。應該等有專業設備嘅消防人員進入火場，將傷者救出嚟之後先再進行急救。
遇到交通意外嘅時候，急救員係唔應該直接行出馬路救人。如果急救員係揸車嚟嘅話，可以用自己架車係意外地點前50米嘅地方停低並打死火燈，然後着上反光衣物，先好落車救人，同時最後通知當局派人嚟維持交通，避免造成更多嘅交通意外。
1990年廣州市人民政府將同德圍規劃做大型住房解困區，1996年因興建地鐵同內環路，幾萬廣州市區拆遷戶安置喺呢處，1998年興建教師新村。但交通、環境、治安、醫療、教育等等都同市區爭好遠。2005年，廣州電視台節目《新聞日日睇》報道同德圍嘅困境，令公眾對呢笪埞方有所關注。
呢間嘢之前係1958年成立嘅廣州紡織機械廠，曾經喺1991年評選做廣東節能先進企業同埋創造咗總產值大概一億嘅工廠史上最高紀錄。雖然1990年代尾，工廠出咗成個億嚟搞擴張用地發展工廠產業，但重未出新嘅生產線時咁啱撞正化工品原材料漲價風暴，令工廠出現資金短缺而好快執笠。
除咗一般服務之外，北約克中央圖書館有一啲特別服務，例如佢有一個 Digital Innovation Hub 同一個 fabrication studio，Digital Innovation Hub 入面有3D打印機，而 fabrication studio 主要係有衣車等等嘅設備，又例如佢有有關北約克歷史同安省歷史嘅特別館藏。
喺營運者採用法人形態嘅國，有唔少係以商事法以外嘅特別法作爲法人嘅設立根據，因此佢哋係特殊法人或者特殊公司。另外，好似舊時東歐社會主義國家等，呢啲地方由於歷史因素私鐵少到近乎無，只有國營或者國有嘅鐵路單位，於是啲人單純稱呼佢哋做「鐵路」「鐵路企業」等，鐵路單位嘅名稱或者簡稱係相當於「國鐵」嘅用語。
香港伍倫貢學院，前身係香港城市大學專上學院，喺1989年11月1號由香港城市大學開辦，學院喺2014年11月同澳洲伍倫貢大學結盟，2019年改成而家個名，2020年脫離咗香港城市大學，依家係政府認可嘅香港本地註冊嘅專上院校。
喺2016年9月22號，教育局公佈學院獲配柏傲莊校舍。學院樓高3層，佔地15,000平方米，可容納約1,700名學生，原定喺2020年交付，裝配教學設施後成為學院嘅永久校舍，主要用作教授副學士課程同埋學生服務中心，但因工程延誤，已訂於2023年7月遷校。
2020年1月2日，學院辦公室暫時搬去又一城商業大樓。2020年12月，學院以76.7萬元承租九龍城豪門商場一樓同埋二樓兩層樓面，月租約35.6萬元同埋41.1萬元，租約期由2021年1月去到2023年12月。
過去，城大專上學院設有四大學部，分別為電腦學部，社會科學學部，商學部同埋語文學部。去到2012年，為配合香港中學文憑考試同埋將學部名統一化，四大學部隨即重新命名為應用科技學部，社會科學學部商學部同埋語文及傳意學部。
2014年初，教育界開始傳出城大專上學院賣盤嘅消息，2014年6月學生設立咗Facebook專頁「城大人站出來！反對城大將專上學院賣盤！」提出抗議，並要求學院作出解釋。2014年11月13號，學院終於公布同伍倫貢大學結盟，並且設立5年過渡期，之後由伍倫貢大學主導嘅管理，並且喺2017年11月確定喺兩年後改名做「香港伍倫貢學院」。
過渡期內入讀城大專上學院副學士課程嘅學生，讀完課程後，除咗攞到香港城市大學畢業證書外，亦可額外獲頒由香港伍倫貢學院嘅畢業證書，學歷獲香港學術及職業資歷評審局認可，但伍倫貢嘅學生唔再有城大學生嘅身份，並且喺過渡期結束前逐漸失去使用城大設施嘅權利。
石澳天后廟有一個關於建廟源由嘅傳說。據說石澳曾經出現嚴重水災，當晚村民夢見天后娘娘，話自己會透過一尊木像顯靈，同時指示一個地方起廟宇。第二日朝早，啲村民果然喺沙灘上揾到一尊木像，就依照天后嘅指示興建天后廟。
喺2019年，香港陷入逃犯條例修訂草案風波，去到6月更加出現近200萬人上街反對嘅局面。親中陣營由於一直支持修訂，所以喺同年嘅香港區議會選舉入面，選情受到極大困擾，最終泛民主派取得大勝，取得全港86%嘅直選議席同埋17個區議會嘅主導權。
雙方嘅爭議涉及撥款被拖延，會議室安排，武漢肺炎口罩派發安排，民政事務專員指控區議員越權，拒絕提供秘書支援，公職人員喺會議期間離場等。而被指越權嘅議題除咗警察執法嘅行動外，仲包括唔少民生事項，例如最低工資檢討、明日大嶼等。
喺2020年2月，政府因應武漢肺炎暫停開會兩星期，灣仔區議會另覓場地開會，但民政事務署事後拒絕發還租用場地嘅租金。灣仔區議會主席楊雪盈入稟小額錢債審裁署追討，並表示《區議會條例》無列明會議要喺區議會會議室舉行。
2020年11月，沙田民政事務署喺未有同區議會商量嘅情況之下，將沙田區議會會議室變做「民政署會議室」。沙田政府合署大樓嘅水牌，本來印上「沙田區議會會議室」嘅部分亦被遮蓋。沙田區議會主席程張迎話嗰個會議室喺2002年起已稱為「沙田區議會會議室」，設計亦係為區議會開會而設，黃文萱批評呢個做法係矮化區議會，蔑視民意代表。
喺2020年12月，民政署曾經發表聲明，話民政署同區議會嘅合作關係被惡意渲染，聲稱無意圖打壓區議會，全力支援地區抗疫撥款嘅申請。去到19號，18區泛民主派聯絡會議召開記者會，批評署方聲明多署嚴重失實、避重就輕，意圖誤導公眾。
沙田區議會副主席黃學禮話，佢哋嗰區冇議員收過民政署嘅口罩，自己仲收到署方嘅信件，表明拒絕支援區議會購買口罩，因為市面已有供應，政府亦有派發。黃學禮批評，署方政治掛帥、拒絕合作，為打壓區議會連防疫同埋市民嘅安全都唔理。
離島區議員梁國豪亦批評，民政署將口罩率先分發畀親政府組織，同埋由落選親中派組成嘅分區委員會，質疑政府係要誤導市民區議會唔做民生工作。東區區議會副主席趙家賢就指責，政府只容許官府派發防疫物資，但係唔准區議會舉行防疫活動。
岑紫生香港出世，細個喺美國生活，大學法律系畢業，之後做咗兩年模特兒，拍過唔少廣告。不過佢係憑同媒體製作公司老闆陳學鳴一齊拍嘅「司徒夾帶」系列網上短片，先至開始多人識佢。之後佢簽咗英皇，拍過電影《衝鋒車》同《雛妓》。
喺2012年5月，團契爆出強姦事件，團契甚至被指包庇強姦犯，引發基督教內教徒強烈不滿。之後，基督路小教會成員譚得志連同十多名教徒發起聲援受害人嘅「紫絲帶行動」趁團契喺會展舉行25周年慶祝晚宴，到場請願，促陳世強當面交代事件。
有啲人唔能夠接受口交，但亦有好多人樂於此道。有時口交並唔係為咗避孕，而係作為「前戲」而做嘅。生殖器官具有大量嘅神經末梢，非常敏感，雖然脷、嘴唇都係噉，由於嘴入面冇刺激性慾嘅受器，係感受唔到性興奮，但因敏感嘅觸覺，若同時進行性幻想，係可以勾起性慾嘅。
突破運動喺1973年展開，並喺1974年1月推出《突破雜誌》，以抗衡文化、逆流而上為使命。1975年成立輔導中心，成為當時為青少年提供專業輔導嘅先驅。同年，「突破」開始發展影音工作，喺商業二台開始《空中突破》廣播節目，1年後開始《突破時刻》，並喺1978年成立影音中心。
踏入1980年代，移民浪潮暴露咗香港嘅無根文化。「突破」重申信念，喺1985年買入「突破中心」，表明植根香港嘅心志，以「植根香港、尋根中國、扎根永恆」嘅方向確認青少年嘅三重文化身分。 同時開展「根」運動，包括製作多元影像《根──獻給這一代香港的中國人》，喺北美巡迴放映。
1990年代以「塑造廿一世紀領袖」為使命，1993年獲政府撥地喺沙田興建突破青年村，並籌辦多個項目，包括喺1994年開展嘅「成長的天空」先導計劃、1996年舉行嘅第一屆「國際華人青年領袖訓練營」同1997年嘅「全人領袖教育計劃」。
2005年，獲優質教育基金贊助，推出為期兩年嘅「創意通識學習」計劃。2009年，通識書誌《Breakazine!》創刊，啟發青少年以唔同角度反思生活，並作為青少年表達呼聲嘅平台，並開展一系列嘅通識教育工作。
隨住手機嘅普及同互聯網嘅應用，令人隨時隨地進入網絡世界，新一代嘅世界觀同價值觀深深噉俾呢個流動世界嘅文化所塑造。2010年開始出版電子書，拓闊新一代嘅閱讀同吸收信息嘅體驗﹔強化 Uzone21.com 「玻璃樽」網誌功能，凝聚網上青年社羣﹔2011年推出「突破影像vBreak」同瀏覽播放專用程式，以錄像頻道網羅世界各地唔同網上生命文化嘅創意錄像短片，開拓青年視野。
與年輕人一齊推動並塑造文化，孕育並激發創意，讓城市展現不一樣嘅活力。事工集合共享工作空間Trial & Error Lab、突破書廊、連同影像同數碼媒體，引發青年作出批判思考，抗衡文化，帶嚟價值轉化。
懲罰Mee，簡稱Mee，又叫Mee懲罰師，係香港舊時一個消費優惠平台，喺2021年5月推出，參與嘅商戶都係黃色經濟圈嘅成員。用戶可以透過Mee嘅流動應用程式，搵到參與嘅商戶，同享用商戶提供嘅優惠。Mee個名啟發自牛奶公司嘅yuu，而佢嘅長遠目標係希望打破yuu同OpenRice嘅壟斷。
2023年7月5號，香港警務處國家安全處先後拘捕咗5名前香港眾志成員，話佢哋涉嫌干犯《港區國安法》下嘅「串謀勾結外國或者境外勢力危害國家安全」罪。警方又話佢哋透過營運「懲罰Mee」，賺錢支持流亡海外嘅香港眾志創黨主席羅冠聰從事危害國家安全嘅活動。
香港嘅刑事法律原先跟英國法律禁止男同性性行為。到1991年立法局通過《1991年刑事罪行條例草案》，將私下進行嘅男同性性行為非刑事化，但合法年齡定喺21歲，高過異性性行為嘅16歲。2005年，高等法院原訟法庭喺梁TC威廉·羅伊訴律政司司長案度裁定噉做違憲。
十一年，樂進同李典軍攻打高幹，由北道進逼上黨嘅壺關，佢哋用曹仁嘅計策攻克咗。同年八月，曹操派樂進、李典同張郃去淳于征伐管承。管承敗逃海島，海濱已經平定。後來曹操上奏漢獻帝讚賞樂進、于禁同張遼三人，升樂進為折衝將軍。
建安十八年，樂進去從征孫權，得到假節。，二十年，同張遼、李典等七千士兵一齊守合肥，孫權領十萬大軍圍城嗰陣，曹操密函張遼同李典出戰，樂進同薛悌一齊鎮守合肥，當時樂進、張遼同李典一來都唔啱，不過李典呢刻為咗公務同張遼迎擊，之後樂進同埋張遼追擊孫權，樂進因功增食邑五百，總共一千二百戶。
1923年4月~9月代理大韓民國臨時政府總理，1927年12月8號至1928年3月韓國臨時政府首領。喺中國武裝獨立運動。1932年1月李奉昌義舉，4月尹鳳吉義舉指揮。1940年到1947年3月3號再做臨時政府總統。
由於第一張專輯《Smile》喺香港大熱，令寶麗金唱片公司想栽培張學友，並將佢定位為公司內嘅主力主打新人，無論喺佢宣傳力度定係佢歌曲質量方面都被公司重視，令唱片嘅錄製過程一帆風順，加上佢自身嘅功底，喺唱片推出後，即刻做咗熱門，樂迷反映強烈。
今年奧運開幕儀式，日本影片分享網站Niconico都有直播。其中喺台灣代表隊出場嘅時候，有好多日本網民寫上「台灣獨立」同台日友好嘅字眼。另外喺香港同中國大陸代表隊出場嘅時候，亦表示支持香港民主運動、香港修例風波同埋用「武漢肺炎」、「元凶」、「責任」、「戰犯」等字眼形容中國。
有啲台灣藝人，包括范瑋琪、徐熙娣、蔡依林、徐佳瑩、魏如萱同埋吳映潔等，因為支持台灣奧運選手而被一啲中國內地網民攻擊，話佢哋支持台獨或者辱華。就算有啲藝人已經避重就輕，唔提及「中華台北」或者台灣等字眼，佢哋都一樣遭受到中國網民嘅欺凌。
呢次選舉有59人報名參選，但係就有十個人入唔到閘，包括公民黨嘅郭家麒、鳩嗚團嘅錢寶芬、顧步青、胡健華、張德榮、何淑如、袁月卿同葉慶禮、香港民主進步黨嘅楊繼昌，郭因為唔肯簽聲明擁護中國憲法被取消資格，其他8個人說因為畀主席團話言行唔符合參選聲明嘅內容被取消資格，另外重有1個人因為唔夠十個提名冇資格參選。
廿世紀前嘅朝鮮族有用開漢字。漢字係包括粵語在內多數漢語傳統用嘅文字系統，屬於語素文字，每隻字符都係表達意思為主，會表示字詞或者形態素，而唔係講嘢嘅元音或者輔音。諺文就係純表音嘅，隻隻符號都表示緊元音或者輔音，唔帶有任何內置嘅意思。
《Columbo》係美國電視電影系列，甚爲經典。片由彼得福克主演。1968年2月20號到2003年1月30號，播咗六十九集。呢部片，講個洛杉磯重案組刑警，名哥倫布。佢着住件皺皺地啡色風褸，頭髮亂龐，擔住雪茄，揸部老爺車，不修邊幅。
套片倒敘推理，一開頭講咗邊個做，同點樣犯案。片中注重點樣捉到犯人，而唔多講查證邊個係兇手，犯罪手法或者動機。呢種劇情鋪陳手法、同人物設定，日後連三谷幸喜創作嘅日劇《古畑任三郎》都有跟。另外隻集都有明星名人，客串演出犯人角色。
套劇屬電視電影嘅一種，唔計廣告，一集大概七十到一百分鐘。成套片由環球影業制作，1968到1978年，喺美國NBC國家廣播公司電視台播放。當時神祕之夜節目，幾套警匪片循環輪流播出，除咗本片之外，一齊有《麥高探長》、《麥美倫探長》等。
本片第七季時，卽一九七七年，同NBC神祕之夜節目齊齊停播。到第八季，一九八九年開始，改由ABC美國廣播公司電視台接手。台中有ABC神祕之夜，循環輪流播出到第九季。1990年8月ABC神祕之夜節目完咗之後，本片不定期播放，期間片集，歸做第十季。
棋局開始嘅時候，白、黑雙方各有兩隻城堡，都係a、h行各一隻，白城堡喺第1行，黑城堡就喺第8行。開局嘅時候全部城堡都係郁唔到嘅，一般要到中局或者殘局城堡先會發揮最強嘅功效。喺國際象棋理論入邊，城堡嘅價值相當於五隻兵。
教育局曾經向學校發問卷「諮詢」學校對於改革科目意向，但由於諮詢以學校為單位，學生唔能夠發表意見。香港教育專業人員協會喺2021年2月4號召開記者會，批評無提供反對選項，且認為以「能有助學生減壓」並唔係恰當考量，認為係「假諮詢」。
沿襲過往通識科做法，試卷分開「資料冊」同埋「試題答題簿」兩部分。樣本試卷設有三條考題，內容分別關於「疫苗猶豫」、「港區國安法」同埋「粵港澳大灣區發展」，有前通識科教師認為刪去高階能力「延伸回應題」，會令內容停留喺認知層面，流於背誦官方答案同埋抄寫資料，屬於基本知識，令科目難度降低。
中華基督教會蒙民偉書院係香港九龍觀塘區曉明街嘅一間文法學校。1970年，信興電器貿易有限公司董事長蒙民偉捐贈30萬元作為建築校舍嘅部份費用，所以學校被命名為「蒙民偉書院」。校舍喺1974年9月正式啟用。
裴黎，又名裴演，字伯宗，河東聞喜人，係西晉時嘅將領，做官到遊擊將軍，佢阿爺係裴茂，老豆係「八裴」之中嘅裴徽。佢係佢老豆嘅大仔，下面嘅三個細佬亦都係「八裴」中嘅名士，而佢亦都同佢啲細佬一樣出名。佢嘅仔黎苞，做文官到秦州刺史。
1981至1984年，施介強係「新藝城」第一位合約演員。1988至1990年，佢係亞洲電視藝員。佢拍過好多齣電影，著名角色包括《審死官》入邊嘅「肥龍」。佢又同車保羅搭檔，以一高瘦一矮肥嘅形象，拍電影之外仲拍過唔少廣告。
據施嘅好友、中學同學林嘉華介紹，施非常樂於助人，愛好電影同音樂。佢多才多藝，識耍柔道同中國武術，彈鋼琴又好叻。施喺加拿大留學嗰陣，試過喺運動場比賽現場表演音樂，返香港之後都有去一啲以前1980年代嘅酒廊表演，純粹因爲佢嘅興趣。
2018年2月18號晚黑，施喺屋企跌親，入院留醫，21號晏晝昏迷。2018年2月22號晚黑8點，施介強喺香港伊利沙伯醫院病逝，終年60歲。3月23號喺萬國殯儀館設靈，第二日喺鑽石山火葬場火化，之後按佢本人遺願海葬。
練荻伽喺澳門聖羅撒女校畢業。2008年，佢參加澳門「IT代言人」模特兒選拔賽攞亞軍而入行，參加香港、澳門兩地活動。2009年，傳媒揭發過佢只係用旅客身份入境，無工作簽證，不過件事最後都拆掂。2010年佢曾經退出幕前，同朋友合資租鋪開時裝鋪頭K.
如果係排印刷嘅版，以前輸出通常係 PostScript，而今就通常係 PDF。不過喺2010年代左右開始，排版軟件已經唔再係淨係要可以排印刷嘅版出嚟，例如有啲可能可以排到電子書，又或者輸出到無障礙 PDF 等等。
鍾馗，中國古代神話中嘅神祇，專門鎮宅驅魔，道教中稱翊聖雷霆驅魔辟邪鎮宅賜福帝君，簡稱「鎮宅真君」、「驅魔真君」、「驅魔帝君」，中國江南嘅道教信仰，伏魔大帝關聖帝君、蕩魔天尊真武帝君、同驅魔真君鍾馗帝君，合稱為三伏魔帝君，係降妖伏魔嘅三大神祇，亦係南方奉祀嘅家堂神之一。
觀塘碼頭廣場，香港公園之一，遊樂場之一，喺觀塘，開源道同偉業街交界，英文叫Kwun Tong Ferry Pier Square。行政上歸觀塘區。設施有狗公園、寵物公園，以及休憩草坪、狗隻飲水器、狗廁所、狗隻遊樂設施、公園座椅。
《光明頂》係香港商業電台第一台嘅一套收音機廣播節目，係陶傑由香港電台過檔嘅第一個節目。而家同一時段，重有港台嘅《講東講西》。大家都係清談節目，內容係以意見領導嘅角度，指點時事政治、經濟、社會、歷史、文化、藝術、民族主義等。
特拉普提派又有人叫佢做“治癒者派”，而另有一個以女性成員為主嘅分派叫 'Therapeutridae'，係一個同艾賽尼派好相似嘅猶太教苦修派系，但成員就以社會上層人士為主。關於呢個派系嘅資料其實好有限，大都係嚟自一本叫做《論冥想生活》'On the contemplative life'嘅書，作者係斐洛，但係喺斐洛寫呢本書嘅時候，呢一派已經沒落咗。
一個禮拜六日入面，佢哋各自單獨生活，所有涉及身體嘅事，都要摸黑進行，禁酒禁肉不特止，好多人都係每兩日先食一餐，有啲重一個禮拜只食一餐。而喺每個安息日佢哋都會坐埋一齊食嘢，然後聽一啲派系入面比較資深嘅成員宣道。
HOY國際財經台，之前叫香港國際財經台，係香港有線寬頻開電視擁有嘅一條以英文廣播為主嘅香港免費電視頻道，主打財經新聞同資訊，每日亦有4個鐘頭播普通話節目。頻道冧巴76，喺2018年7月30號正式啟播。
根據發牌條件，呢個台原本要喺2018年5月或之前啟播，但係喺2018年4月，奇妙電視因為出現難以確定嘅情況，同主要人員有人事變動，向通訊事務管理局申請延遲啟播呢個台期限2個月，2018年5月7號通訊事務管理局批准奇妙電視短暫延長英語頻道嘅提供期限兩個月，由2018年5月30號延長到7月30號，但聲明今次破例唔會成為先例，亦唔可以再延期。
例如  等嘅元音就有高嘅固有音響，一個人發出  音嗰陣佢條聲道大開，令吓聲帶有大嘅聲能，而相比之下，好似  噉嘅音就係固有音響低，一個人發出  等嘅輔音嗰時佢聲道會局部或者完全閂埋，能夠通過聲道嘅空氣量就少咗。
Union 係一個地底車站，唔計地面出口總共兩層。又或者話地面同地底又得，因為卑街喺嗰度開始斜落，上街作準嘅話，地鐵站大堂係地底，但係下街作準嘅話，嗰度只係地面。1號綫嘅月台改建過，本來係島式，2014年變咗側式。
首爾由2016年10月29號開始，連續六個禮拜六舉行反對總統朴槿惠嘅大型集會，主辦單位話12月3號嗰次有一百七十萬人出席，突破上個禮拜嘅紀錄，全國加埋超過二百一十萬人參加類似集會。數以十萬計嘅民眾，再次聚集響首爾光化門廣場，要求涉及親信干政醜聞嘅總統朴槿惠落台，部分人舉起拘捕朴槿惠嘅牌，雖然朴槿惠早前第三次同國民道歉，又承諾交由國會決定佢嘅去留。
不過民眾並唔接受，連續第六個星期六舉行集會，講明直到朴槿惠落台為止。全國都有類似咁嘅集會。集會前，示威者遊行到總統府青瓦台一百米前嘅地方，以人鍊方式包圍總統府。之後沿住首爾市中心，遊行到光化門舉行燭光集會。
南韓三大在野黨，響2016年12月3號向國會提交彈劾動議，有一百七十一個議員簽咗名。動議指控朴槿惠容許親信崔順實干政合謀受賄，同埋喺2014年超過三百人死亡嘅世越號海難，指朴槿惠處理唔妥。在野黨正喺度游說執政新國家黨「非朴派」嘅議員支持。
南韓中央日報報道話，「非朴派」要求朴槿惠響當地時間12月7號下晝六點前，宣布明確嘅落台時間，之後先再決定係唔係參加表決。所以朴槿惠屆時係唔係直接宣布落台時間，同埋提及權限轉讓問題，將會成為決定彈劾案過唔過到嘅關鍵。
2017年3月10號，憲法法院代院長李貞美宣佈，八個法官一致同意國會嘅總統彈劾案，親信干政事件就係主要彈劾理由。朴槿惠正式被罷免，成為南韓首個被彈劾落台嘅總統，同時喪失總統刑事豁免權，將要就涉嫌受賄同濫用職權等罪名接受檢察部門調查問話。
公佈判決前後，大批支持同反對彈劾朴槿惠嘅民眾響憲法法院出面聚集，而反朴槿惠嘅民眾要求佢即刻落台。南韓當局啟動最高級別警戒令，出動超過八千警力同三百六十部巴士響憲法法院外戒備，首爾市中心同青瓦台附近一帶亦加強保安。
大廈入面，係一個小型社區，有衛生中心、托兒所、茶餐廳、小商店等設施，兩排房屋中間重有公園嘅公共空間。以設計、功能同建築質量嚟講，筷子基平民大廈當時被視為澳門，甚至東南亞地區最成功嘅社會房屋之一。1995年，筷子基平民大廈重攞到亞洲建築師協會金獎，之後亦響里斯本、香港、澳門等地多次展出。
2009年，為咗要達成2012年底前要起好萬九間公屋，有三十年歷史土地利用效率低嘅筷子基平民大廈，成為優先進行社會房屋重建項目之一，重建後嘅社屋單位加到七百個，數量加咗兩倍，有效提升土地使用率，同埋改善住戶生活環境。
交加街係香港香港島灣仔區一條路。交加街東西走向，喺莊士敦道同皇后大道東之間，西起春園街，東面連接住灣仔道。中間穿越嘅橫街有太原街、石水渠街。交加街喺灣仔街市中心，條街兩邊都係小販檔位，車唔可以駛入去。
洪承疇，字彥演，號亨九。明朝福建南安人，係明朝末期至清朝初期嘅政治同軍事人物。崇禎朝，洪承疇係陝西三邊總督，參與清剿李自成流寇勢力。1642年松錦之戰後降清，做武英殿大學士、兵部尚書同都察院右副都御史、五省經略。
亞洲粉塵係種季節性嘅自然現象，喺東亞嘅冬末春初期間出現，但好少見。最先喺蒙古嘅沙漠地帶、中國北邊同哈薩克出現。佢刮出啲高速表面風同好猛嘅沙塵暴而形成嘅雲霧同極細粒嘅乾塵土。不過佢會將一個城市啲空氣污染指數提高到甚高及嚴重嘅級別。
文德樓係中國廣東省廣州市嘅一間比較有民國特色嘅古建築。喺越秀區嘅文德東路1～4號，隔籬冇幾遠就係之前廣州市第八十五中學嘅所在地區。雖然話呢度樓係用咗「文」字嚟做名，但係佢出嗮「武」嘅，因為呢度係因為中華民國時期有幾位中國內地非常出名嘅猛人喺呢度住過，所以先至出咗名。
民事結合係指由政府當局認可嘅類似婚姻嘅伴侶結合關係，係近代隨住同性伴侶權益提升而產生出嚟嘅概念，亦係同性婚姻未合法化嘅過渡產物，1989年由丹麥首創。有啲地方民事結合嘅法律地位同權益已經差唔多等同民事婚姻，只係少咗個夫妻名份。
迷羊嘅比喻係耶穌講嘅一個比喻，記載喺《新約聖經》《馬太福音》第18章第12至14節、《路加福音》第15章第3至7節。呢個故事係《路加福音》第15章裏面耶穌嘅比喻「三部曲」嘅第二個，另外兩個比喻係唔見錢嘅比喻同浪子嘅比喻。
佢雖然已經筋疲力盡，仍然帶住喜樂嘅心將羊托上佢膊頭。呢種係失而復得嘅喜樂經歷。當一個人搵到佢唔見咗嘅嘢，一定會樂於同人分享呢份無比嘅喜樂。呢個比喻解釋一個罪人悔改，上帝嘅喜樂就好似牧羊人搵返迷路嘅羊咁喜樂。
香港喺中國南部沿岸，北靠廣東省、西背珠江口、南向南中國海，介乎北緯22°08′至35′、東經113°49′至114°31′之間，所處嘅時區比協調世界時快8個鐘頭。香港北部同廣東省深圳市僅隔住一條深圳河，南部海域連接珠海市萬山群島海域。
九龍半島同香港島之間嘅維多利亞港係又闊又深嘅天然良港。而且香港位處東亞中心，所以英國人喺19世紀中葉鴉片戰爭後由滿清政府割走香港，開通港口、發展航海貿易。時至今日，香港嘅地理位置仍然令到本地經濟透過轉口貿易同中轉旅客而得益  。
由於佔據境內大部分範圍嘅新界山多平地少，香港本身無乜可以發展嘅土地。香港開埠早期，新界同市郊大部分範圍都係由林地、灌木、以及務農嘅鄉鎮村落所組成，並未有大規模發展。政府後嚟喺1976年將部份未開發地區劃做郊野公園，保護綠化環境。
而接近維多利亞港嘅市區，則因為經濟發展而令到土地供不應求，高密度樓宇向高空發展，寸金尺土。政府自1960年代起規劃多個衛星城市，發展新市鎮，分散人口。為咗方便市民跨區工作、增加各區人口流動，政府亦都大力發展交通運輸網絡，縮短市區同郊區之間嘅旅程時間，陸路、鐵路和地鐵網絡至今仍然不斷擴張。
今日香港特別行政區嘅邊界，係香港同廣東省兩地政府喺1997年6月19日簽署嘅《粵港邊界管理範圍線諒解備忘錄》所界定嘅，並由國務院令第221號公佈。同年7月1日起，香港根據《中英聯合聲明》同《香港基本法》，成為中華人民共和國首個特別行政區。
現時各區都設有區議會，部份成員係地區直選議員，議會職能主要係屬諮詢性質，亦都可以喺政府度獲得撥款，安排地區活動。各區亦都設有由政府部門組成嘅地區管理委員會，以及隸屬民政事務總署、負責統籌地區事務嘅民政事務處。
自然形成嘅較大型平地主要集中喺最接近珠江口嘅新界西北部，當中元朗、粉嶺等，都係由河流自然形成嘅沖積平原。呢啲天然平原土地肥沃，適合耕種。但係由於地勢低漥，一旦落起暴雨嚟，冇妥善處理過坑渠嘅地區就會形同澤國。
但係其他地區嘅高地，並唔係話等於免受大雨嘅衝擊。遇上豪雨，遍佈香港各地嘅斜坡可能出現山泥傾瀉，威脅市民人生安全。所以，政府整治山坡、處理排水等工作係好重要嘅。境內其餘僅有嘅平地位於九龍半島同埋香港島北部嘅維多利亞港沿岸，呢啲土地就係香港最初發展成市區嘅地方，至今仍然係香港都市命脈所在。
就地殼板塊位置而言，香港喺歐亞板塊入面，遠離板塊邊緣600公里，所以發生強烈地震嘅機會好微。香港境內極偶然會感覺到地殼震動，但係唔會造成任何傷亡或者損毀。1918年位於香港東北偏東約300公里嘅汕頭，曾經發生過黎克特制7.
相對於45億歲嘅地球，香港嘅岩石年紀好輕，可以追溯度4億年前嘅泥盆紀。當時香港由一大片河谷平原覆蓋，河水流向東南面，而河水氾濫帶嚟嘅軟泥有利原始植物生長，海岸地區亦都將海洋生物嘅殘骸沉積到沿岸海洋軟泥度。
呢啲沖積物逐漸形成新界東北部船灣、黃竹角咀同赤門北岸一帶嘅岩石。到3億5000萬年前嘅石炭紀早期，熱帶淺海淹沒香港，水位下降後嘅沿岸沼澤地區出現植物，軟泥地面就有枯萎嘅植物。呢啲物質經過掩埋、遇熱同擠壓，分別成為埋喺地表下嘅大理岩，以及含有石墨嘅片岩，分佈喺香港西北部。
2億9000萬年前嘅二疊紀時期，香港再次被淺海所淹，沉積物混入砂礫、海洋動物同珊瑚殘骸，經過沉埋、壓迫，岩石被巨大嘅地殼力量扭曲變形，形成摺曲、拱起或者斷層嘅狀態。這類岩石分佈喺吐露港嘅馬屎洲和丫洲。
1億6400萬至1億4000萬年前嘅侏儸紀時期，香港發生過多次火山爆炸，噴出大量熔岩同火山灰。香港嘅岩石約有一半由火山岩所形成，噴到火山口邊嘅火山灰冷卻後，成為切面呈六邊形嘅石柱，可以喺果洲群島同埋今日萬宜水庫度見到。
未有噴出嘅熔岩就喺地底深處慢慢冷卻凝固，形成藏有粗大礦物粒嘅花崗岩。1億年前白堊紀嘅香港就係一片乾燥荒蕪，中國大陸嘅洪流偶然會將砂石同軟泥沖到香港，形成紅色嘅岩石層，喺東北部嘅赤州和烏蛟騰可以見到。考古學家發現呢個時期嘅岩石並冇生物痕跡，但係隔籬廣東省發現嘅白堊紀恐龍化石就反映鄰近地區可能有恐龍出沒。
直至8000萬至5000萬年前嘅白堊紀晚期同第三紀早期，氣候變得潮濕，香港逐漸形成遼闊嘅淺湖。雨季同旱季循環交替，為湖底嘅軟泥舖上一層又一層嘅鹽分凝固物，形成東坪洲所見嘅粉砂岩薄層。湖泊周邊嘅植物昆蟲形成化石。
香港嘅礦物資源極少，礦物蘊藏量並冇大規模開採嘅經濟價值。馬鞍山嘅磁鐵礦過去產量都幾高吓，多數會運去日本提煉。1957至1968年係鐵礦全盛期，平均年產量有成98,000噸，直至1976年停產。沙田針山同埋大嶼山沙螺灣有幾處規模好細嘅鎢礦，而打鼓嶺蓮麻坑就有鉛同鋅礦，當中可能含有銅同埋銀。
非金屬礦藏方面，香港現時有4個石礦場，分別係觀塘嘅安達臣道石礦場、大嶼山嘅石澳石礦場、南丫島石礦場，以及屯門嘅藍地石礦場。這些石礦為建築業生產石料製品，每年平均生產碎石600至900萬公噸，佔全港約50%需求，其餘則由中國大陸輸入。
彎曲嘅海岸線係香港地貌嘅特徵之一。當中只有西面以及通過填海得嚟嘅土地海岸線較為平直。向東嘅海岸就因為曾經下沉，彎曲嘅山坡成為今日嘅海岸線。彎曲嘅海岸線形成大小海灣及海灘，成為愛好水上運動人士嘅好去處。
香港另一地形特徵就係分隔九龍和香港島嘅維多利亞港。維港被四周嘅島、九龍嘅獅子山、同埋港島嘅太平山等高山包圍，港內船隻唔會受到強風侵襲。相對於鄰近海域嘅澳門等珠三角一帶，維多利亞港深而闊，再加上冇珠江所帶嚟嘅泥沙淤塞，令到維港適宜海運發展，素來有世界天然良港嘅美譽。
相對於華南其他地區，香港境內河流規模較細，且河谷淺窄，反映丘陵受河水侵蝕時間有限。香港位處珠江河口，珠江流量已經較少，因此即使係香港境內較大嘅深圳河、林村河等所帶動嘅水土流動，並未能侵蝕境內丘陵。山貝河同深圳河將大量泥沙積埋喺香港西北部，形成後海灣一帶紅樹林等景緻。
受到地形所礙，香港有約75%土地屬郊區，未曾開發成市鎮。由於受香港城市擴張嘅影響，郊區同城市嘅距離十分近，市民及旅客可在短時間內前往郊區。2005年，前往郊野公園嘅遊人達1,200萬人次，進行遠足、燒烤、露營等活動。
政府喺郊區開闢咗23個郊野公園同17個特別地區，共佔地416.44km²，即全港土地約38%。呢啲地域受到法例保護，交由漁農自然護理署管理。郊野公園主要係為市民提供郊野康樂設施，而特別地區則主要為保護自然生態環境。
政府指定嘅郊野地區受到法例保護，並有漁護署管理，自然生態環境得以維護發展。截至2006年6月，境內維管植物超過3,100個物種或變種，當中2,100個係本土植物，油杉、紅皮糙果茶以及大苞山茶等稀有植物已經由漁護署成功繁殖。
鳥類方面，喺香港本地繁殖嘅鳥類約有120種。由於香港位處亞洲候鳥遷飛路線上嘅中途站，因此濕地、草原等成為多種野生鳥類嘅棲息地。瀕危品種黑臉琵鷺亦會喺香港過境。位於新界西北部嘅米埔沼澤區最多候鳥棲息，所屬嘅后海灣濕地由1995年起根據《拉姆薩爾公約》列為國際重要濕地。
兩棲類同爬行類動物就合共有超過100種，其中蛇佔50多種，蜥蜴佔20多種，另外有大概24種兩棲類同埋大概10種龜鱉類動物。香港特有種包括鮑氏雙足蜥同埋盧文氏樹蛙，連同其他動物受到《野生動物保護條例》保護。
至於水生動物方面，由於香港地理位置關係，主要品種都係熱帶嘅，但海流同埋季候風亦會帶嚟啲溫帶品種。香港水域最常見嘅魚類係鯡魚類、黃花魚同埋鯛魚等。另外，東部水域由於唔會受到以西北嘅珠江水流影響，珊瑚同埋甲殼類物種亦都較多，全港水域共有84個石珊瑚品種。
就四季而言，春天大致為3至4月，潮濕、有霧、微雨係常見嘅天氣現象。5月至8月係夏季，太陽高度角大，造成氣溫高企。正如先前所講，東南面嘅太平洋季候風會帶嚟充沛嘅雨量以及熱帶氣旋活動。熱帶氣旋中心移近香港，香港風力會增強，廣泛地區可能會有持續幾日嘅大雨，並且發生山泥傾瀉同水浸。
香港降雨嘅特別之處，就係雨量往往會同地形分佈吻合，咁樣叫做地形性降雨。雖然香港受到季候風嘅影響而會出現季節性風向，但睇勻全年數據，東風都仍然係盛行風向。香港嘅山脈就以東北－－西南排列，山地同盛行風向以直角相交，尤其係向東嘅山地。
另外，香港市區人口同建築密度高，對城市嘅微氣候亦有所影響。搵石屎冚過嘅土地失去天然散熱功能，市區高樓密佈亦都整到條街好難散熱，令到香港市區出現熱島現象。以2006年10月30為例，當日係農曆九月初九重陽節，本應係秋高氣爽嘅日子，但天文台錄得當日最高氣溫達29.
4℃，而全個10月嘅平均溫度亦都有成26.4℃。天文台話咁係同熱島現象有關，而2006年10月就可能成為香港有史以來最熱嘅10月份。香港大學地理系有研究話，喺大廈天台進行綠化有助城市降溫，植物冚住嘅天台同石屎相比較，溫度相差可以有成26℃。
密集嘅市區建設阻擋陽光照射，亦都會令空氣流動減少，汽車廢氣等污染物亦都容易積埋積埋，加深空氣污染。除咗市區嘅商業大廈之外，向海嘅住宅樓宇亦都可能係熱島現象嘅「元兇」。例如，新界嘅元朗站、大圍站、大圍車廠和南昌站上蓋嘅物業發展項目，就被環保組織批評起得高得滯、密得滯，減少空氣流通、阻礙散熱，形成「屏風效應」。
香港開埠早期，城市發展主要集中喺香港島北岸嘅中西部，成為維多利亞城。另一方面，西人嘅高尚住宅就沿住太平山向上發展。1851年之前，填海拓展土地係私人行為，香港政府係喺1852年將填海納為政府工程嘅，展開文咸填海計劃。
九龍半島方面，開埠早期都重係以私人發展為主。踏入20世紀初，九龍灣啟德濱填海地同九龍塘分別喺1910年代及1920年代曾經計劃發展大型綜合社區，不過都係以失敗告終。前者最後成為啟德機場嘅一部份，後者就變成純高尚住宅區。
新界由於根據1899年《展拓香港界址專條》，英國只係租借99年，所以政府長期未有發展上述新九龍以外嘅新界土地。1951年，香港政府為阻止中國大陸嘅難民湧入香港，設立咗邊境禁區，令到新界北部嘅發展進一步受到限制。
自從中國大陸喺1978年實行改革開放，深圳河兩岸嘅發展逐漸出現差異，而家更形成深圳一邊高樓密佈、香港一邊就係荒蕪土地嘅現象。另一方面，1950年代起因為嬰兒潮而導致人口激增，政府喺1960年代起開始策劃第一代新市鎮，1970年代展開建設荃灣、沙田同屯門新市鎮。
另一方面，香港政府拓展土地近年開始遇到一定阻力。終審法院喺2004年1月9日裁定灣仔北填海計劃必須重新檢討，為將來填海發展更添限制。啟德機場原址嘅東南九龍用地自1993年開始進行發展研究，根據 1998年嘅規劃建議，第一批居民更可於2003年遷入，但因為填海嘅爭議而空置多年，截至2007年重未落實最後規劃方案。
另一方面，香港農業逐漸式微，新界農地嘅荒廢同埋城市蠶食情況亦都好嚴重。元朗平原過去係香港稻米嘅主要供應地。但隨住香港人口急劇增長，唔少農民都將原有農地改做園藝作業，種菜呀、花呀呢啲較高收入嘅經濟產物。
香港環境污染嘅問題大致可以歸為廢物、空氣、污水、噪音及光害五類。有分析認為，香港政府要到1970年代至開始重視有關問題。環保處於1981年成立，至1986年升格為署級部門，負責統籌同執行政府環保政策，並就各項計劃提供科學意見。
污水方面，香港每日製造約220萬立方米污水，家居、工商業和農業係污水嘅主要來源。香港目前有五個污水處理廠，當中沙田污水處理廠係香港目前最大規模嘅二級污水處理廠。而於噪音方面，就主要受到建築工程、飛機、道路交通同埋鐵路等影響。
雖然維多利亞港夜景有世界三大夜景之一嘅美譽，但咁亦都反映香港受到光害嘅影響。喺旺角、尖沙嘴等商業區，啲舖頭喺夜晚閂門後都重係長期着住啲廣告牌射燈，造成光害。咁做唔單只嘥電，亦都影響附近居民瞓覺，市區更幾乎再睇唔到星星。
大印銀紙，係香港退役競賽馬，為美國出世嘅灰色閹馬，係香港練馬師高伯新、告東尼嘅馬匹。響2014年12月正式喺香港出賽，跑1400米，由於一出即贏，當時被喻為兩隻灰色神獸嘅其中一隻。當時嘅評價，係嗰屆嘅打吡大賽熱門之一。
2016年1月31號，大印銀紙力壓一對蔡約翰馬房賽駒戰利品、詠彩繽紛，勝出董事盃，成功鞏固「灰色神獸」嘅地位。之但係，大印銀紙其後未再交出頭馬，喺2017年嘅年初，同三匹同主馬代代為王、大雄圖、大運起轉投告東尼訓練。
1940年代中葉日軍投降後，梁世光同幾位西關地區住嘅有錢佬為咗解決西郊泳場成日爆滿同嗰時受渠水污染嘅問題，提議喺西郊一河之隔嘅大坦沙搞間泳場，結果好多人讚成咗重計劃招標。但嗰時大坦沙當地嘅治安七國咁亂，加上好多業主都有唔同嘅意見而一直辦唔成租地手續。
成個1950年代，入場人數最高紀録去到11萬而出嗮名，甚至出咗「唔識紅樓，好打有限」嘅講法，開業後連續卅幾年有好多泳客去入場游水。 1956年5月3號，毛澤東嚟廣州考察時去到白鵝潭，之後跳水穿過如意坊碼頭入大坦沙河段後到海角紅樓之後掉頭。
從1980年代開始，由於珠江水質開始變差，加上設備太舊嘅原因，泳場喺1988年10月開始暫停開放。同年年底雖然同珠江容器廠一齊合作，但廠方成日撻Q而未恢復返辦體育嘅職責，到1995年底都未正式恢復而出現咗中國大陸第一單體育官司。
馮克利，又稱馮三界，唐人神仙。大明廣西貴縣人。大明弘治時，入山採藥，同仙人捉棋，仙人送件無縫衣，返到屋企，發現過咗好多年，兒孫都唔喺度。馮克利講禍福好靈，大明時敕封遊天得道三界，到蒼梧江口羽化。所以人稱馮三界。
到2010年亞運會前夕開始有一定規劃編制，嗰時定位係白雲山西邊嘅宜居新城、主城區北邊嘅商業文化服務中心。同年2號綫一分為二之後，原先嘅用地俾房地產商入場搞。隨住規劃喺2015年正式落定後，用地逐漸改成商業範疇。
大學鞋店，又名大學鞋業公司，係喺廣東省廣州市嘅一間老牌鞋類商家，創始人係李鉅觀，佢原本係高第街華強鞋店學徒，1934年始創鞋店，初名亞履鞋店，鋪面設喺萬福路，因料優質，適足耐用，明碼實價，其出品俾顧客譽為鐵價鞋。
1956年，大學鞋店畀人公私合營。1986年9月，鞋店全面裝修，時上屬國企東山區百貨公司將其變成咗大學鞋業公司。90年代尾面臨地鐵一號線拆遷，喺2002年8月13號被逼遷出，暫時安置去北京南路，鞋店舊址被完全清拆。
汶萊文化好受馬來人同伊斯蘭所影響，文化類似馬來西亞文化。另外，汶萊文化亦受到人口結構所影響，其中汶萊三分之二以上人口為馬來人，其餘人口為華人、印度人同埋原居民群體，例如Murut人、卡達山－杜順人同埋 卡達央族。
汶萊飲食文化同鄰近嘅馬來西亞、新加坡、印尼相似，亦帶嚟好大影響。以及少部分嚟自印度、中國、泰國同日本所影響。汶萊好似附近地區一樣，魚同飯係主食，因為牛肉價格昂貴，所以比較少見。基於汶萊官方宗教係伊斯蘭教，同時政府亦好重視，所以食物汶萊食物以清真食品為主，避免使用豬肉同禁止飲酒。
汶萊菜餚好多都係辣，通常同飯或者麵一齊食。巴東牛肉、椰漿飯同pajeri nanas係汶萊主要食物。汶萊特有嘅少數幾道菜係西米糕，係一種無味嘅西米澱粉粘球，將佢包喺竹叉上面，並浸入酸辣嘅肉汁入面。椰漿飯，字面意思係「爆米飯」，係一道受歡迎嘅菜，包括普通飯、炸雞同sambal，由辣椒粉同多種輔助成分製成嘅辛辣味道，包括唔單只蝦醬、大蒜、姜、蔥、蔥、棕櫚糖、酸橙汁、醋同埋鳳尾魚。
小食方面，雞囉柚喺當地街頭嘅小食檔好容易揾到。通常5至6個雞囉柚串埋一齊，再刷上濃油同一層厚蜜糖以大火烘烤。烤好嘅雞囉柚會好惹味，而重口味嘅調味料亦掩蓋咗雞囉柚原有嘅氣味，會有一陣肉香，係一道充滿特色嘅小食。
常見嘅飲品包括椰奶、果汁、茶同埋咖啡。其中三色奶茶最大特色，底部棕黑色係椰糖或者小麥糖，中段白色係牛奶，頂部係橘色嘅茶，以一種好有創意嘅色彩製造呢杯奶茶。飲用時要先將奶茶攪勻，先體會到椰糖嘅甘甜同茶嘅芬芳。
汶萊馬來人人口主要以Jipin或者Zapin舞蹈出名，由6個男人同女人表演，伴奏包括gambus dan biola、dombak同埋rebana。鑼好似Kulintangan 、duck gong同其他風格會演出。
馬來民間音樂由技藝高超嘅音樂家喺特別嘅慶典度演出。反應性嘅唱歌有時會喺婚禮入面表演，而來賓就參加  。歌曲「Alus Jua Dindang」亦係汶萊嘅結婚音樂重要嘅一部分。其中，新郎奉承同稱讚佢對新婚妻子嘅虔誠 。
《Artpop》係美國歌手Lady Gaga嘅一首歌，收錄喺佢嘅第3張同名錄音室專輯入面。佢同Paul 'DJ White Shadow' Blair、Nick Monson同埋Dino Zisis一齊創作同監製。
陳之漢，原名陳思翰，中華民國宜蘭縣人，喺臺北縣蘆洲鄉出世，部落客、直播主、YouTuber、網絡名人、意見領袖、企業家、運動員、健身教練、散打武術家。由於佢同時係連鎖健身館「成吉思汗健身俱樂部」嘅創辦人，所以人稱「館長」。
侯煥玲係香港女演員，1989年出道，拍過《小小小警察》、《喋血雙雄》、《審死官》、《嚦咕嚦咕新年財》、《我左眼見到鬼》、《神經俠侶》、同《六樓后座》等嘅戲。佢因成日喺周星馳主演嘅電影入面出境而俾觀眾叫做「星爺御用阿婆」。
丹拿CO系列除咗喺英國本土用之外，亦有被運出口。丹拿間廠喺1940年第二次世界大戰期間，俾納粹德軍空襲高雲地利嘅行動摧毀，丹拿用喺車廠廢墟揾到嘅零件，喺1941年出多三副COG5底盤之後就將CO系列停產，八年期間總共出咗二千幾架。
艾迪巴約係多哥足球員，打前鋒，曾經帶領多哥足球代表隊打入2006年FIFA世界盃決賽周。佢3場歐聯賽事射入4球，喺英超2007/08球季入咗廿幾球，僅次於C朗拿度排第二。佢曾經喺2008年夏天大跳草裙舞，話要過AC米蘭，但最後都宣佈留喺阿仙奴。
即使佢係嚟自美國南部，但係佢堅持拒絕喺佢嘅活動實施種族隔離，反而同馬丁路德金一齊喺1957年紐約市做過播道會，嚟表明種族之間嘅合一。葛培理呼籲嚟自唔同背景嘅人，唔可以繼續容許人與人之間嘅仇恨去扎根，因爲呢個係罪，違反神嘅心意，反為應該著重同高舉作爲基督徒嘅身份。
葛培理曾經做過 Gallup “最敬佩的人”61次，令佢喺任何事嘅觀點，對社會都有重大嘅影響。喺佢一世之中，葛培理去過185個國家做播道會，估計總共有超過2.1億人參與。而喺佢嘅電視播道，估計有20億人聼過佢嘅節目，其中有320萬人公開接受耶穌做個人救主。
打金麻，北話譯塔科馬，係美國一城，又係一埠，歸華盛頓州。個城地處大平洋東岸，即係北美洲西岸，喺些路西南五十一千米，省城奧林比亞五十千米。二千年統計，人口19萬3556，統計部門估計2008年有19萬7181。
牛丸源自客家菜。早年賣牛丸嘅小販，多數係客家人。小販行過汕頭街頭巷尾，擔住牛丸，一路挑，一路賣。晚黑，韓江一帶，韓堤路八角亭到公園後面，成日有艇穿梭，船頭掛盞燈仔，為泊嗰處嘅客家貨船賣宵夜，賣牛丸湯。
二十世紀四十年代，新興街一帶飲食攤檔好多，羅錦章造牛丸最出名，有特色。以後又有外馬路大香山牛丸同鎮邦街牛丸，檔檔嘢食都賣。改革開放以後，牛丸成為潮汕美食美名遠揚，壟美齋牛丸，用料上等，口味正宗，最爲出名。
中西區海濱長廊中環段，香港公園之一，遊樂場之一，喺中環，去到金鐘，近龍和道，中西區海濱長廊一截，英文叫Central and Western District Promenade – Central Section。
公園跟中環新海濱城市設計研究所建議而起，起喺中環填海計劃第三期，新填地上。而海濱走廊前期工程，二〇一〇年五月，土木工程拓展署咨詢中西區區議會。收集意見後，二〇一〇年底，新填地已填好大部份，預計二〇一一年填完，署方匯報海濱事務委員會，並且開工。
前期工程主要種草種樹，建簡單設施，以唔阻長遠營造為前題。預計二〇一二年初搞掂，添馬公園行到中環十號碼頭。故此，二〇一一年八月，康樂及文化事務署，提議起為現名。前期有海邊行人路，有休憩花園，有觀景臺，有小食亭，有洗手間，有避雨亭。
祖些·派華，簡稱基爾，係巴西嘅足球員，北里約格朗德州新克魯斯人，司職防守型中場，職業生涯期間去過聖克魯斯、莫奇米林、瓜拉廷格塔同埋維多利亞、聖安德烈、邦迪比達、哥列迪巴球會踢波。2015～2016年間連同租借同加盟形式，喺查比高恩斯隊踢過波。
2016年11月28號，佢跟查比高恩斯隊作客去哥倫比亞麥德連踢南美球會盃決賽第一輪對陣國民體育會嘅比賽，但查比高恩斯隊全隊出發途中，喺哥倫比亞安提奧基亞省拉烏尼翁因飛機失事死咗，終年29歲。事發後，南美足協正式宣佈取消嗰年11月29號舉辦嘅南美球會盃決賽嘅第一輪賽事，巴西首都巴西利亞政府門前亦下半旗悼念。
另外喺車站東北邊有條雙存車線。從2013年12月28號開通咗6號綫後，啲列車都喺呢啲存車線返轉頭直到2016年12月27號尾班車收車為止。2016年12月28號頭班車開出後，雙存車線除中間兩條用嚟做短線車嘅用途外，兩邊嘅存車線改成往返香雪站嘅線路，唔再做存車線用途。
呢個站最先喺1997年嘅《廣州市城市快速軌道交通線網規劃研究》出現，嗰時講嘅係7號綫嘅中途站。直到2003年轉成而家嘅6號綫車站，但嗰時定咗做元崗站。後嚟地鐵方將6號綫拆開咗兩期嚟起而成為一期嘅東邊終點站。
從2013年12月28號開通咗6號綫之後，雖然話A出入口隔離冇幾遠就係東升廠嘅巴士站，但係C出入口附近就非常之唔方便而俾街坊猛咁投訴。直到2014年11月16號，廣州市交通部門為咗方便市民同乘客出行而喺車站C出入口南邊50m嘅地方整咗「地鐵長湴站」嘅巴士站。
2015年5月4號晚黑，當日廣州落暴雨。由於呢個站附近嘅地面市政排水設施出現淤塞現象，令大量雨水從車站出面順住出入口樓梯倒灌入站廳。站方即刻啟動緊急情報而閂咗C出入口。地鐵公司防洪搶險隊第一時間到咗現場處理洪水令車站嘅客運服務好快恢復正常，積水亦喺嗰晚黑退嗮。
呢個站嘅客流主要畀附近啲院校同埋少數工業區啲乘客用。2013年12月28號開通6號綫一期後，由於呢個站係一期終點站，所以做咗近到天源路，遠到廣汕公路同324國道增城段嘅居民會坐到呢個站落車出站或轉城際大巴。
期間重出現行天河客運站嘅廣州城際大巴啲乘客有時喺呢個站落車轉地鐵。雖然喺禮拜五晏晝到晚黑同埋禮拜日晏晝到晚黑時段好多學生喺呢個站上落，及禮拜六、日行華南植物園嗰邊啲遊客會用呢個站落車之外，其它時間都好少人上落。
2016年12月28號，由於6號綫東延段開到香雪，所以喺呢個站以東喺廣汕公路上嘅院校同居民都唔會揀呢個站落車。但係去鎮龍或增城嗰邊啲人多數兜到高塘石站或黃陂站出站轉其它交通工具直達。期間因植物園站同柯木塱站未開通，所以嗰時去華南植物園啲乘客繼續揀呢個站或龍洞站上落。
余詠珊，香港電視人。佢出身無綫電視，做過無綫助理總經理、亞洲電視、香港有線電視、壹電視等媒體，為多個傳媒機構創辦唔少為人熟悉嘅綜藝娛樂、資訊文教節目，如《今日睇真D》、《亞洲先生競選》、《尋找他鄉的故事》等。
1976年，余詠珊喺新界鄉議局元朗區中學中五畢業，1977年中六畢業後就去咗報讀香港浸會學院，1981年傳理系畢業，主修電影。佢喺1980年代加入無綫電視，同林超榮、王晶等一齊成為綜藝節目嘅編劇、策劃，係香港編劇陳翹英嘅徒弟，擔任《勁歌金曲》、《歡樂今宵》等編劇，編纂多個小品趣劇。
喺雨傘革命期間，無綫新聞有記者被反佔中人士襲擊，之後無綫員工發起網上聯署譴責暴力，要求管理層保障前線員工安全等。不過，余詠珊就出言打壓，話咁樣做係反公司，仲建議唔撤回聯署嘅員工要受罰，甚至係革職。無綫電視之後回應就話，呢啲余詠珊嘅個人看法。
淘金站係廣州市入面，附近有比較出名嘅建築網站。車站附近都係啲花園酒店同白雲賓館、建設馬路同埋淘金路小區啲人嚟呢個站坐車嘅。重有，附近嘅廣州市第廿一中學同廣東國際大廈做嘢同埋返工、返學嘅人都成日嚟呢個站上落車嘅。
利園山道嚮以前係一座山，叫做利園山，而家呢條街道係畢直嘅兩線行車平路。因為嚮銅鑼灣購物商業區，利園山道日夜都係行人同車輛走嚟走去，街兩邊開咗唔少食肆、地鋪同樓上鋪。好似大家樂同銅鑼灣蘋果商場。幾年前重有座興利中心三越百貨添，後來興利中心拆卸重建，成為而家嘅希慎廣場。
呢間學校嘅校徽方面，佢係由廣州市嘅首拉丁字「G」搞出嘅跑道，係「發展運動軌跡同傳承前人智慧結晶嘅書」噉解。而阿拉伯數字「21」係「組成教化，助人嘅文明之火」噉解。同時重係一隻諗住擘開對翼嚟飛嘅雀仔噉解。
呢間學校喺1954年9月開始創辦，嗰時重未有明顯嘅學校校界。喺啱啱開辦咗學校無耐，由呢間學校同市16中、市17中成立咗三間聯合中共黨支部隸屬中共市文教機關學校嘅總部門。而學校就畀咗廣州市教育局嚟睺住。
到咗1957年11月～1958年7月間，學校就改名做「廣州師範專科學校附屬中學」，結果佢就同執信中學一齊成立咗廣州市中等教育黨委。而學校就屬廣州師專科學校。後嚟先至同17中一齊搞咗聯合中共支部。嗰時學校重係蘇聯化嘅教育學模式，而「教學計劃」教學大綱、教科書同教學法都係學嗮蘇聯嗰邊嘅。
而學校喺環市東路嘅天勝村嘅崗仔嗰度起。喺成立初期先至搞掂咗嗰時規劃嘅一期工程，而建築物凈係得10間到，最高嗰棟樓係磚木結構、蘇聯掛瓦，紅階磚計面嘅三層樓建築，而二期嘅建築起咗喺環市東路邊，但係由於種種原因先至冇起到。
學校到咗1958年8月先至開始收高中生而成為一間完全中學，學校就畀咗廣東師範學院嚟睺住，嗰時學校嘅教育教學工作從「蘇聯化」行到「勞動化」。而學校喺1964年8月先至改返之前嗌嘅「廣州市第廿一中學」嘅名。
喺文化大革命時期，由於教育俾人當成四舊嚟睇，結果高等學校招生考試制度就取消嗮，結果學校猛咁搞「複課鬧革命」，而呢個現象直到1976年先至結束。而廣州市第廿一中學革命委員會喺1976年先至取消咗。而1977年秋，由於中國內地恢復返普高等學校招生考試，學校嘅課程同秩序先至恢復返正常教學水平一直到而家。
香港警察國安處喺2021年指控支聯會屬「外國代理人」，引用未經諮詢或香港人同意之下訂立嘅《國安法》要求支聯會提交喺香港嘅資產、收入來源同開支等資料，但遭到支聯會多名常委拒絕，之後警方拘捕咗佢哋。去到2022年6月29號，前支聯會副主席鄒幸彤要求控方披露支聯會屬於乜嘢外國組織嘅「代理人」並提出有關證據，否則無從抗辯。
砲臺喺大清光緒十年由兩廣總督張之洞提出話搞。清末民初，長洲要塞司令部成立咗之後睇實咗各個炮臺。黃埔軍校喺1924年6月16號開辦之後，砲臺發射過禮砲嚟歡迎孫文到訪。之後，白鶴崗砲臺同大坡地炮臺畀咗軍校用。
日軍喺1938年秋霸咗廣州之後，火砲被拆除兼運走，甚至有砲管有得佢漚爛。直到1990年代初先至開始修復，1995年11月1號俾廣州市文化局列佢入內部控制文物。1999年7月27號，廣州市人民政府宣佈砲臺為第五批文物。
之前遺址分別由白兔崗、白鶴崗、蝴蝶崗、大坡地、新西崗、舊西崗同四縫等7座砲臺，夾埋15座砲位及15尊洋炮组成。最大嗰座係新西崗炮臺，有24cm口徑咁大，但主砲臺當中，白鶴崗砲臺嘅規模最大。而四縫、舊西崗及新西崗呢3座砲臺後嚟冇咗。
卡斯地安嘅作品喺西班牙嘅有名藝術館裡面都有展出，其中有華倫西亞現代藝術館、阿利山迪大學藝術館、  巴倫西亞大學Guerricabeitia Martinez藝術展覽、 Miguel Hernández University of Elche, Miguel Hernández埃爾切大學、 班基亞銀行基金會中心、 Carmen Valencia中心， 同埃爾切現代藝術館
屏山天水圍體育館，香港室內體育館之一，喺元朗屏山天水圍，聚星路一號，屏山天水圍文化康樂大樓低座一到三樓，英文叫Ping Shan Tin Shui Wai Sports Centre。行政上歸元朗區。
館三樓有多用途主場，做到籃球場兩個、或排球場兩個，或羽毛球場八個，有七十觀眾席。而一、二樓有多用途活動室二間，而面積一間為一百八十二平方米，另一間為七十九平方米，有乒乓球室一間，面積一百一十二平方米的，以及兒童遊戲室一間，面積六十六平方米，以海洋世界為題，但不設健身室。
《家變》喺香港首播時最高收視率有成95%，估計成500萬人收睇，係史上最多觀眾收睇嘅電視劇。洛琳嘅形象深入民心，當年更有唔少女仔模仿洛琳嘅髮型，「洛琳頭」引起一陣潮流。而「女強人」呢個詞據講亦係源自洛琳呢個角色。
晒草灣堆填區係香港垃圾堆填區之一，已經唔再用嘅，響觀塘區晒草灣，英文叫Sai Tso Wan Landfill。佢面積九公頃，由1978年一路用到1980年，跟住響1978年到1980年搞修復工程。現時部份已起咗晒草灣遊樂場。
源禾路體育館，香港室內體育館之一，喺沙田源禾路四號，近沙田鄉事會路，近城門河，英文叫Yuen Wo Road Sports Centre。行政上歸沙田區。設施有籃球場、排球場、投球場、羽毛球場、壁球場、乒乓球檯、活動室、健身室。
間嘢喺1952年成立，初期嗌做青年泳場。不過嗰時得個沙灘池，啲水攞嘅係珠江啲水，入面重有條風雨長廊響度。期間一直為咗全民健身而堅持對外開放。1972年搞改造時整咗個兒童池同標準池兼改名做珠江泳場。1973年成立咗個業餘體校嚟推廣游水運動。
直到1980年代初，由於珠江受到嚴重污染嘅關係，令泳場方改用咗自來水而繼續生意而打響咗「珠江泳場」個招牌。1993年又從美國引入咗先進嘅設備而將原先單一嘅泳場改成有遊樂、休閒、表演喺埋一齊嘅市區大型泳場。
台灣動物保護黨簡稱動保黨，係中華民國政黨之一，以動物保護為主要政綱嘅政黨，終極目標為「打造對所有生命友善的社會」。佢哋認為，讓人民嘅生活富足，人們自然就會產生同理心去關心其他生命，進而達到族群平權同動物權益的提升，所以提出嘅政見以關注民生為主。
徐忠信1960年代入行，做武術指導同演出嘅電影超過一百部，喺圈中有「大師兄」之稱，初期做小生，例如俠客居多，後期多數演三合會阿頭或者大賊之類嘅奸角。1970年代開始喺無綫電視做武術指導工作，1984年因爲結婚冇耐，想有穩定收入，就正式簽約無綫電視。
1989年，徐忠信喺無綫電視劇《決戰皇城》幫鄭少秋做替身，要佢由茶樓嘅窗跳出去，喺半空再做出轉圈效果。做第二次時出咗意外，佢被直送浸會醫院，原來十字韌帶剩低一條冚澎唥斷晒，做咗手術，連埋其後嘅物理治療，醫咗大半年時間，從此再做唔到高難度動作，唯有專注做武術指導，平時就算行快啲，跳高跳低都成問題。
喺令制國時代呢度屬於山城國，宇治川以東區域屬於宇治郡，以西區域屬於久世郡。由於呢度以前係京都通往日本東邊嘅主要通道，大概7世紀嗰時，呢度起咗宇治橋方便啲人橫渡宇治川，同時藤原氏亦開始喺度起莊園，11世紀時藤原賴通改建佢老豆嘅別院做平等院。
司馬炎世家，上幾世都係服侍魏國。亞爺司馬懿同亞爸司馬昭重係魏國有頭有面嘅大臣。266年司馬炎逼魏元帝曹奐退位，自己做皇帝，改國號「晉」。即位之後司馬炎派咗賈充、羊祜、楊濟、杜預、王濬南下消滅吳國，統一南北。
平吳之後，天下乂安，遂怠於政術，耽於游宴，寵愛後黨，親貴當權，舊臣不得專任，彝章紊廢，請謁行矣。爰至未年，知惠帝弗克負荷，然恃皇孫聰睿，故無廢立之心。復慮非賈后所生，終致危敗，遂與腹心共圖後事。說者紛然，久而不定，竟用王佑之謀，遣太子母弟秦王柬都督關中，楚王瑋、淮南王允並鎮守要害，以強帝室。
又恐楊氏之逼，復以佑為北軍中候，以典禁兵。既而寢疾彌留，至於大漸，佐命元勛，皆已先沒，群臣惶惑，計無所從。會帝小差，有詔以汝南王亮輔政，又欲令朝士之有名望年少者數人佐之，楊駿秘而不宣。帝復尋至迷亂，楊後輒為詔以駿輔政，促亮進發。
中華人民共和國旅遊業，簡稱中國大陸旅遊業、中國旅遊業，因卅年間有明顯增長、而家成為唨中國大陸經濟嘅大產業之一而受到國際社會關注。 中華人民共和國幅員遼闊、歷史悠遠，有住大量人文景觀同埋自然景點，譬如萬里長城、紫禁城、敦煌莫高窟、麗江古城、黃山同長江三峽、杭州西湖、青海湖等等，同時又有似上海邇啲快速發展緊嘅城市。
中國大陸每年吸引唨超過1億3千萬人次嘅外國遊客到中國大陸旅行，同時內部國民旅遊高至38億人次。國際媒體即專稱中國大陸國籍遊客叫做中國遊客、內地遊客、抑或大陸遊客。佢哋以普通話同簡體中文為主，多數唔識廣府話、繁體中文同英文。
中共建國、進入毛澤東時代之後，共和國就選擇性噉容許外國遊客入境內。1949年至1974年，中國人民幾乎完全冇出國權。20世紀70年代末，當鄧小平決定大力推動旅遊業作為賺取外彙經濟手段陣時，中國開始唨發展旅遊業。
大型酒店、建設項目增加唨，歷史同新景點都翻唨新、對外開放，好多專業導遊同其他服務人員都有受到培訓。對內外嘅航空交通同埋其他旅遊交通設施都擴大，令到旅行方便過舊時。到20世紀80年代中期，已有250多個市、縣對外開放唨。
2015年4月，中日韓三國喺日本召開唨旅遊部長會議討論合作。到2020年推動外國遊客人數由2014年2千萬增長至3千萬，2018年平昌冬奧會、2020年東京奧運會時仲有「東亞觀光簽證」，志在吸引愈多觀光客。
2015年，世界經濟論壇嘅旅遊業競爭力報告顯示，中國大陸排名由第45位升至第17位。聯合國世界旅遊組織嘅數據顯示，2017年中國人外出花費成2580億美元，佔2成國際旅遊收入，有1.305億中國人到外國旅遊。
中方局勢嘅複雜同埋緊張，亦都會影響中國旅遊業嘅環境。中美貿易戰嗰陣間，中方同中國媒體批評唨美國好多次。2018年1月12號，中國駐美大使館發表文章「提醒」唨啲去美國旅遊嘅中國遊客，指稱美國醫療費用昂貴、美國成日有槍擊等重案發生、美國海關有搜身權、美方要防範恐怖主義又要授權書、又要簽證、又要嚴密安檢等等，示意去美係會麻煩複雜又危險。
2004年至2014年，中日關係一直緊張住，導致大陸人入境日本數量每年下降唨近19%。除開嗰啲，越南同菲律賓都有同中國捲入南海領土爭議問題，但係2009年至2013年，入境越南同菲律賓嘅中國客數量反而多出65%同埋33%。
中國政府有提到要針對，個別中國遊客違法同缺公德、破壞環境嘅問題。有遊客進行違規攝影，甚至偷攝法庭審訊人物同過程。有激進親共派中國人士恐嚇同攻擊本土人士。又有一屋人到瑞典嘈喧巴閉出唨國際頭條新聞。中國遊客喺飛機上成日有特殊要求捱媒體報導，仲涉有機上鬥爭同打交、唔遵守空中服務員指示及打開逃生門、侮辱空姐等，结果令航班中途截返或延遲，最終引致警方介入。
日本知名媒體人加藤嘉一撰文指，日本政府觀光局統計2015年中國遊客訪號人數為499萬人，按年增長107%，首次排名第一，超過第二韓國400萬人次、第三台灣368萬人次。近年「中國遊客爆買」成唨現象，甚至等同安倍經濟學。
而真愛終於搞掂咗病魔嘅奇跡殺到呢對喺度等緊真愛嘅戀人度。而以薰就冇理到自己嘅病，夾硬要迎接新嘅生命出嚟，佢諗呢個係佢哋真愛嘅象徵。晴川一直睇住同照顧佢，重幫以薰同佢哋嘅BB整咗首《幸福的瞬間》嘅歌。而晴川喺電台諗住唱呢首歌嗰時就死咗，凈係丼低晴川響度，用一世嘅回憶嚟諗返短而靚嘅愛……
呢部片喺珠三角地區入面，曾經俾亞洲電視嘅本港台同廣東電視台嘅珠江頻道買咗佢嘅版權嚟播過，但係佢哋嗰時嘅集數唔一樣，加上廣東電視台珠江頻道比亞洲電視本港台嗰次早播完。而廣東電視台珠江頻道嗰邊就影咗16集，而亞洲電視本港台嗰邊凈係影咗10集。